Зіма
*Алесь Ставер*

Сыплецца мяккі пушысты сняжок.

Белаю коўдрай пакрыўся лужок.

Лес нерухома стаіць за сялом.

Рэчка замоўкла пад тоўстым ільдом.

Ціха цяпер на калгасным двары,

Лётаюць толькі наўкол снегіры,

Туляцца, бедныя, ўсе пад страхой —

Холадна, голадна птушкам зімой.

Многа іх гіне ад бур снегавых…

— Дзеці! Змайструем кармушкі для іх!

Зерня насыплем — хай птушкі клююць,

Песню падзякі яны нам спяюць.